Дзяржаўная ўстанова адукацыі

«Млыноцкі дзіцячы сад-пачатковая школа Ельскага раёна»

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ФАРМІРАВАННЕ ГРАМАДЗЯНСКА-ПАТРЫЯТЫЧНЫХ ЯКАСЦЕЙ ВУЧНЯЎ ПАЧАТКОВЫХ КЛАСАЎ НА ЎРОКАХ

НАВУЧАННЯ ГРАМАЦЕ І ЛІТАРАТУРНАГА ЧЫТАННЯ

ПРАЗ ВЫКАРЫСТАННЕ РЭГІЯНАЛЬНАГА КАМПАНЕНТА”

Міронава Святлана Уладзіміраўна,

настаўніца пачатковых класаў

8 (033) 6842253

e-mail: svetlana.mironova2015@mail.ru

1. **Інфармацыйны блок**
	1. **Назва тэмы вопыту.**

Фарміраванне грамадзянска-патрыятычных якасцей вучняў пачатковых класаў на ўроках літаратурнага чытання праз выкарыстанне рэгіянальнага кампанента.

* 1. **Актуальнасць вопыту.**

Праблема адукацыі і выхавання на аснове выкарыстання ведаў пра свой край па-ранейшаму застаецца актуальнай. На маю думку, прымяненне ў адукацыйным працэсе матэрыялаў рэгіянальнага кампанента садзейнічае развіццю ў вучняў пачатковых класаў патрыятычных адносін да роднага краю. Усе народы свету выхоўваюць у дзяцей нацыянальную самасвядомасць і годнасць, любоў да Радзімы, выклікаючы павагу да гісторыі, літаратуры, культуры. Наша краіна не выключэнне.

Выхаванне патрыятызму – гэта, перш за ўсё, выхаванне маральных якасцей. Перад настаўнікам узнікае пытанне, якімі ён хоча бачыць сваіх вучняў? Канечне ж, высокамаральнымі, гатовымі абараняць сваю краіну, імкнуцца зрабіць яе прыгажэйшай, багатай, моцнай, шчаслівай. Адукацыйны стандарт агульнай сярэдняй адукацыі прадугледжвае, у першую чаргу, фарміраванне высокаадукаванай духоўна-маральнай асобы грамадзяніна Рэспублікі Беларусь.Найбольш значнымі задачамі выхавання такой асобы з’яўляецца фарміраванне патрыятызму і грамадзянскасці, заснаваных на любові да сваёй зямлі, народа, мовы, на павазе да гісторыі сваёй Айчыны, нацыянальнай культуры, традыцый, звычаяў [3].

Выкарыстанне рэгіянальнага кампанента на ўроках у пачатковай школе садзейнічае фарміраванню грамадзянска-патрыятычных якасцей вучняў. Акадэмік Ліхачоў сцвярджаў: “Краязнаўства – самы масавы выгляд навукі: у зборы матэрыялаў могуць прыняць удзел і вялікія навукоўцы, і школьнікі”. Веды на аснове краязнаўчага матэрыялу дазваляюць на сапраўдных прыкладах зразумець прыгажосць нашай краіны, роднага краю, яго культурную спадчыну, дапамагаюць далучыцца да звычаяў і традыцый народа, а таксама выхоўваюць пачуццё патрыятызму, актыўнай грамадзянскай пазіцыі [7].

* 1. **Мэты вопыту:**

Фарміраванне грамадзянска-патрыятычных якасцей вучняў пачатковых класаў шляхам выкарыстання рэгіянальнага кампанента на ўроках навучання грамаце і літаратурнага чытання.

* 1. **Задачы вопыту:**
1. Падабраць, сістэматызаваць, адаптаваць і ўключыць матэрыялы рэгія-

нальнага кампанента ў сістэму ўрокаў навучання грамаце і літаратурнага чытання ў I – IV класах.

1. Распрацаваць прыкладнае каляндарна-тэматычнае планаванне да ўро-

каў навучання грамаце і літаратурнага чытання для I–IV класаў, фрагменты ўрокаў, планы-канспекты ўрокаў, скласці зборнік “Гомельская зямля – Радзіма твая і мая” з выкарыстаннем матэрыялаў рэгіянальнага кампанента ў межах вучэбнай праграмы.

1. Пазнаёміць з творамі аўтараў-землякоў Гомельскай вобласці, у тым ліку, і

Ельскага раёна; выклікаць цікавасць да чытання гэтых твораў.

1. Вызначыць эфектыўнасць выкарыстання матэрыялаў рэгіянальнага кам-

панента на ўроках навучання грамаце і літаратурнага чытання ў I–IV класах.

 **2. Апісанне тэхналогіі вопыту**

**2.1. Вядучая ідэя вопыту**

Выкарыстанне рэгіянальнага кампанента на занятках у школе – гэта, на мой погляд, і павышэнне эфектыўнасці ўрока, і аб’яднанне трох важных мэтаў – навучальнай, развіваючай і выхаваўчай. У пачатковай школе такую работу можна арганізаваць на ўроках па розных вучэбных прадметах, інтэграцыя якіх будзе садзейнічаць набыццю звестак пра родны край, развіццю пазнаваўчага інтарэсу малодшых школьнікаў і фарміраванню патрыятычных якасцей, любові і гонару за малую радзіму.

На мой погляд, больш эфектыўна вывучэнне роднага краю адбываецца на ўроках “Чалавек і свет”, таму што выкарыстанне краязнаўчага матэрыялу спрыяе паглыбленню і пашырэнню ведаў, фарміруе самастойнасць і творчасць у рабоце па набыцці звестак пра родны край. Вялікае значэнне маюць экскурсіі па вуліцах роднай вёскі, раённага цэнтра, на прадпрыемствы, у музей, па месцах баявой славы, да гістарычных помнікаў Ельшчыны і інш. На такіх экскурсіях дзеці вучацца назіральнасці, могуць ужывую ўявіць гістарычныя падзеі, пра якія ім расказвае экскурсавод, а таксама пазнаёміцца з тым, як жылі нашы продкі на тэрыторыі нашай мясцовасці. У сувязі з гэтым, у малодшых школьнікаў фарміруецца цікавасць да гісторыі роднага краю, пашыраюцца веды аб ім.

Але як больш яскрава расказаць дзецям пра самабытнасць нашага рэгіёна – Гомельшчыну, Палессе, як далучыць дзяцей да культурнай спадчыны малой радзімы, яе духоўных каштоўнасцей, народных звычаяў і традыцый, як сфарміраваць беражлівыя адносіны да нацыянальнай моўнай культуры, як прывіць любоў да роднай мовы? На маю думку, такую важную задачу магчыма выканаць на ўроках навучання грамаце і літаратурнага чытання праз выкарыстанне рэгіянальнага кампанента. Рашэннем гэтай праблемы для мяне стала асабістае знаёмства з творчасцю аўтараў-землякоў Гомельшчыны, у тым ліку і Ельскага раёна, і перадача гэтых звестак вучням. Я лічу, што творы народнай творчасці і мясцовых паэтаў і пісьменнікаў – гэта найбагацейшая крыніца выхавання, дзе раскрываецца душа народа, якасці людзей, якія жывуць у нашым краі.

**2.2. Апісанне сутнасці вопыту**

Уключэнне рэгіянальнага кампанента ў курс вучэбных прадметаў “Навучанне грамаце” і “Літаратурнае чытанне” дазваляе малодшым школьнікам на аснове ведаў літаратуры свайго рэгіёна пазнаёміцца з імёнамі паэтаў і пісьменнікаў Гомельскай вобласці, у тым ліку і Ельскага раёна, пашырае веды пра разнастайнасць жанраў спадчыны, развівае мастацкі кругагляд, фантазію і вобразнае мысленне праз узаемадзеянне з мясцовым літаратурным матэрыялам, спрыяе выхаванню любові і павагі да сваёй Радзімы, да вывучэння роднай мовы.

У сваёй рабоце карыстаюся наступнымі прынцыпамі:

* сістэмнасці і даступнасці;
* актуалізацыі;
* рэгіянальнасці;
* жанравай разнастайнасці;
* усебаковага ўспрыняцця мастацкага твора.

Форма прымянення рэгіянальнага кампанента на ўроках навучання грамаце і літаратурнага чытання – адаптаванае ўключэнне матэрыялаў рэгіянальнага кампанента ў сістэму ўрокаў па тэмах раздзелаў праграмы “Літаратурнае чытанне” і “Навучанне грамаце”. Для дасягнення пастаўленай мэты я распрацавала прыкладнае паўрочнае каляндарна-тэматычнае планаванне ў адпаведнасці з вучэбнай праграмай устаноў агульнай сярэдняй адукацыі з беларускай мовай навучання [4]. Пры падборы твораў для ўрокаў улічвала такія ўмовы:

* усе тэксты павінны адрознівацца яскравасцю сюжэта, быць займальнымі,

каб маглі прыцягнуць увагу маленькага чытача;

* матэрыял павінен адпавядаць зместу і ўзростава - псіхалагічным

асаблівасцям успрымання твораў малодшымі школьнікамі, быць даступным па аб’ёме і наяўнаму часу [4];

* пры выкарыстанні рэгіянальнага кампанента павінна прасочвацца

пераемнасць і ўзаемасувязь з іншымі прадметамі.

Творчасць нашых землякоў вельмі разнастайная, таму я маю магчымасць выбраць твор да ўрока незалежна ад таго, у якім класе я працую пры вывучэнні таго ці іншага раздзела. Пры гэтым, работа з творам праходзіць у межах асноўнай праграмы, не парушаючы яе, бо структура падручнікаў па літаратурным чытанні дазваляе ўводзіць дадатковыя творы ў любы тэматычны раздзел. Падбіраючы тэматыку ўрокаў рэгіянальнага кампанента, у першую чаргу ўлічвала зацікаўленасць вучняў, імкнулася ахапіць усе накірункі творчасці нашых землякоў і паказаць, што аўтары нашага рэгіёна працавалі над рознымі жанрамі: казкі (Я.Калашнікаў, М. Сліва, А.Федарэнка, У.Ліпскі і інш.), вершы (Р.Бабчанок, В.Краўцова, А.Шыкун, У.Мацвеенка, П.Прануза і інш.), апавяданні (Б.Сачанка, М.Гамолка, М.Даніленка В.Кадзетава і інш.), байкі (В.Бяляк-Сакула), легенды, паданні (У.Ліпскі); прыдумвалі загадкі, скорагаворкі, лічылкі, калыханкі (Н.Шклярава, У.Мацвеенка і інш.). На мой погляд, жывую цікавасць у вучняў выклікае тое, што яны чуюць імёны і прозвішчы людзей, якія жывуць побач з намі. А калі да нас на ўрок прыходзіць сам аўтар (В.Бяляк-Сакула, А.Шыкун) і чытае свае творы, то я бачу, як у дзяцей загараюцца вочкі, у іх узнікае шмат пытанняў да аўтара. І вось ужо яны бягуць у бібліятэку і самі шукаюць творы мясцовых аўтараў аб нашым краі, прыродзе, малой радзіме. Ніяк немагчыма абысці творчасць мастакоў слова – Р.Бабчанка, Г.Трафімавай, А.Гуда, В.Краўцовай, А.Шыкун, В.Сакулы, Л.Глухатарэнка і інш., якія жывуць на Ельшчыне. Іх творы адрозніваюцца змястоўнасцю, прасякнуты любоўю да роднай прыроды, напісаны яскравай самабытнытнай мовай, якая належыць тым людзям, у якіх ёсць пачуццё Радзімы “вялікай”, Айчыны, якое дапаўняецца пачуццём радзімы “малой”, першабытнай.

У сваёй рабоце выкарыстоўвала розныя дапаможнікі: альманах “Літаратурная Гомельшчына”, кнігу У.Ліпскага “Гомельская зямля – Радзіма твая і мая”, “Займальны родны алфавіт” У. Мацвеенкі, вершаваныя зборнікі Р.Бабчанка і інш., а таксама матэрыялы мясцовых газет, часопісаў, раённых бібліятэк, СМІ. Акрамя таго, у бягучым годзе творчай групай настаўнікаў пачатковых класаў Ельскага раёна (удзельнікам якой з’яўлялася і я) былі распрацаваны навучальныя дапаможнікі для вучняў: “Букварь “Ельщина от А до Я – это Родина моя”, “Спутник букваря“Ельщина от А до Я – это Родина моя”, куды ўвайшлі не толькі ўнікальныя матэрыялы па гісторыі Ельскага раёна, звесткі пра знакамітых людзей Ельшчыны, слоўнік мясцовых дыялектаў, займальны матэрыял, але і вершы настаўнікаў і вучняў Ельскага раёна. На працягу работы над вопытам былі створаны зборнікі для IІ–IV класаў “Гомельская зямля – Радзіма твая і мая”, куды ўвайшлі творы аўтараў Гомельшчыны, а таксама тэматычныя наборы прыказак і прымавак.

Хочацца адзначыць, што ў нашай невялічкай установе адукацыі маецца свой этнаграфічны куточак, дзе сабраны рэчы сялянскага побыту, прылады працы нашых продкаў, просцілкі і ручнікі, вышытыя нашымі бабулямі і г.д. Урокі, якія я праводжу ў этнаграфічным кутку, спрыяюць азнаямленню вучняў з духоўнай спадчынай роднай зямлі, вывучэнню абрадаў і свят нашых продкаў, набыццю ведаў пра родны край.

Усе матэрыялы і звесткі, якімі я валодаю, адаптавала для выкарыстання на ўроках навучання грамаце і літаратурнага чытання.

**Выкарыстанне рэгіянальнага кампанента на ўроках “Навучанне грамаце”**

На ўроках навучання грамаце пры знаёмстве з літарай, пры засваенні гука, узбагачэнні слоўніка, для развіцця маўленчых здольнасцей першакласнікаў выкарыстоўваю творы У.Мацвеенкі [10], Я.Калашнікава [6] і жыхароў Ельскага раёна, якія падаюцца ў займальнай форме: кароценькія вершыкі, загадкі, скорагаворкі, лічылкі, а таксама прыказкі і прымаўкі (дадатак 1)**.** Абавязкова звяртаю ўвагу дзяцей на тое, што творы бываюць як аўтарскія, так і народныя. З дапамогай гэтых твораў дзеці не толькі вывучаюць гукі і літары, але ў іх узбагачаецца і актывізуецца слоўнікавы запас, развіваецца мысленне. Разам з тым, у сваіх творах аўтары Гомельшчыны заклікаюць шанаваць і любіць родную прыроду, сваіх родных і блізкіх, навакольнае асяроддзе.

І мая задача, як педагога, знайсці магчымасць для больш глыбокага вывучэння спадчыны роднай зямлі. Матэрыялы рэгіянальнага кампанента можна прымяняць амаль на кожным уроку, але найбольш яскрава гэта можна паказаць пры выучэнні тэм, дзегаворыцца пра сям’ю: “Сказ і слова. Складанне сказаў па малюнках” (дадатак 2); дзе набываюцца звесткі пра родную вёску Млынок [12]: “Гукі [м], [м′]. Літары М, м” (дадатак 3);пра наш Ельскі раён [12]: “Літары Е, е”;пра нашу Гомельскую вобласць [9]: “Гукі [г], [г′]. Літары Г, г”.

На маю думку, такі матэрыял дапамагае першакласнікам не толькі запомніць абрысы літар, навучыцца чытаць, адкрываць для сябе невядомыя словы з новай вывучанай літарай, але і вучыць прыслухоўвацца да роднага слова, зачароўвацца роднай прыродай, ганарыцца сваёй Радзімай і, разам з тым, выклікае цікавасць да вывучэння гісторыі роднага краю, да чытання твораў аўтараў Гомельшчыны.

**Выкарыстанне рэгіянальнага кампанента на ўроках “Літаратурнае чытанне”**

Работу па фарміраванні грамадзянска-патрыятычных якасцей праз выкарыстанне рэгіянальнага кампанента працягваю і на ўроках літаратурнага чытання ў ІІ-IV класах. У II класе закладваюцца асновы чытацкай культуры і чытацкай самастойнасці, працягваецца выпрацоўка навыку чытання, скіраваная на выпрацоўку чытання цэлымі словамі, а асэнсаванасць становіцца вынікам працы над творам [4]. Далей, у ІІІ-IV класах, гэта ўдасканаленне навыку чытання, дзе развіваецца ўменне чытаць хутка, цэлымі словамі, ўголас і моўчкі (“сам сабе”). Пры вывучэнні мастацкіх твораў вучні назапашваюць веды аб аўтарах, з творчасцю якіх знаёмяцца на ўроках літаратурнага чытання, у тым ліку нашых аўтараў-землякоў, якія распавядаюць аб гісторыі нашага краю, раскрываюць хараство і прыгажосць роднай старонкі, знаёмяць з разнастайнасцю расліннага і жывёльнага свету малой радзімы, вучаць правілам паводзін у прыродзе.

Як і на ўроках навучання грамаце, так і на ўроках літаратурнага чытання матэрыялы рэгіянальнага кампанента выкарыстоўваю на розных этапах. Напрыклад, на маўленчых размінках прымяняю чыстагаворкі, скорагаворкі аўтараў Гомельшчыны, накіраваныя на трэніроўку правільнага дыхання і артыкуляцыі [5].

На этапе ўводзін у тэму і падрыхтоўкі да ўспрыняцця твора ў ІІ класе пры рабоце над творам М.Хведаровіча “Снягір” знаёмлю вучняў з вершам Я.Калашнікава “Снегіры” [5] (дадатак 4). А на наступным уроку ў тым жа класе на этапе актуалізацыі ведаў і праверкі дамашняга задання пры вывучэнні твора Ф.Рамашкі “Пацеркі на снезе” праводжу тэст па вершах М.Хведаровіча “Снягір” і Я.Калашнікава “Снегіры” (дадатак 5).

На этапе творчай працы ў ІІІ класе пры вывучэнні твора Э.Агняцвет “Маме” выкарыстоўваю верш “Матуліны рукі” П.Пранузы [5] (дадатак 6).

Немагчыма абысці тэму Вялікай Айчыннай вайны ў творах нашых аўтараў. Так у IV класе пры вывучэнні твора С.Аляксеева “Хатынь” на этапе абагульнення прачытанага з мэтай устанаўлення сугучнасці галоўнай думкі апавядання “Хатынь” выкарыстоўваю апавяданне У.Ліпскага “Сёстры Хатыні”, якое было запісана з успамінаў былой жыхаркі вёскі Круглае Ельскага раёна [9] (дадатак 7).

У сваёй рабоце імкнуся зацікавіць вучняў творчасцю нашых пісьменнікаў. Часам вучні і самі пытаюцца пра творы, якія яшчэ напісаў той ці іншы аўтар, потым шукаюць іх і прыносяць як на ўрокі літаратурнага, так і на ўрокі пазакласнага чытання, дзе значна шырэй знаёмяцца з творчасцю аўтараў Гомельшчыны і праводзяць выставы кніг “Гомельшчына літаратурная…” Такая работа пашырае літаратурны кругагляд, развівае цікавасць да творчасці аўтараў Гомельшчыны, дае магчымасць параўноўваць розныя творы, што фарміруе літаратурны густ. Такія ўрокі адрозніваюцца эмацыянальнасцю, прывабліваюць дзяцей сваёй незвычайнасцю.

Вынікам маёй работы стала калектыўнае стварэнне (разам з вучнямі) зборніка твораў “Гомельская зямля – Радзіма твая і мая”, дзе таксама змяшчаецца раздзел “Прыказкі і прымаўкі”, якія размяркоўваюцца па тэмах: Радзіма, навука, сяброўства, прырода, поры года, жывёльны і раслінны свет, адказнасць, дабро, праца і лянота, зямля, гаспадарка і г.д., што дапамагае хуткай працы на ўроку пры вывучэнні пэўных тэм. І цяпер, калі я прапаноўваю заданне па рабоце з прыказкамі і прымаўкамі, то вучні іх называюць, а калі не могуць успомніць, то хуценька знаходзяць іх у зборніках.

Выкарыстанне зборніка “Гомельская зямля – Радзіма твая і мая” аказвае вялікую дапамогу на ўроках чытання. Для I класа – гэта кніжкі-маляванкі, у якіх дзеці робяць замалёўкі да таго ці іншага твора, у тым ліку і да твораў аўтараў Гомельшчыны. А вучні ІІ-IV класаў могуць самастойна падабраць творы да той ці іншай тэмы ўрока, як пазакласнага, так і літаратурнага чытання, а таксама знайсці кнігі ў бібліятэцы і дапоўніць зборнік творамі, якія ім спадабаліся.

Работа са зборнікам “Гомельская зямля – Радзіма твая і мая”, на мой погляд, узбагачае, пашырае і паглыбляе змест урокаў краязнаўчым матэрыялам, дае магчымасць сістэматычнай і паслядоўнай працы з ім, а таксама садзейнічае развіццю чытацкіх уменняў вучняў. Увядзенне тэкстаў рэгіянальнага кампанента ў сістэму ўрокаў навучання грамаце і літаратурнага чытання садзейнічае правільнаму, асэнсаванаму і выразнаму чытанню, дазваляе разважаць над зместам прачытаных твораў, супастаўляць вобразы аднаго твора з другім, са сваім жыццёвым вопытам, тлумачыць значэнні слоў, выразаў, звязаных з роднымі мясцінамі, вучыць любіць свой куточак, берагчы яго, і самому прымаць удзел ва ўпрыгожванні і ахоўванні роднай зямлі.

**2.3. Выніковасць і эфектыўнасць вопыту**

Мэтанакіраваная работа па фарміраванні патрыятычных якасцей вучняў праз выкарыстанне рэгіянальнага кампанента на ўроках навучання грамаце і літаратурнага чытання дала свае станоўчыя вынікі: вучні сталі імкнуцца да творчага самавыразу, да складання вершаў, апавяданняў, казак пра свой родны край. Разам з тым, праглядваецца павышэнне самастойнасці чытацкай дзейнасці, тэхнікі чытання, назіраецца пазнаваўчая актыўнасць вучняў. Калі на пачатковым этапе аналіз вынікаў паказаў, што патрыятычныя якасці вучняў сфарміраваны на недастатковым узроўні: 20% - высокі, 20% - сярэдні, 60% - нізкі ўзровень, то на заключным этапе высокі ўзровень сфарміраванасці грамадзянска-патрыятычных якасцей паказалі 60% вучняў, сярэдні – 40%, нізкі ўзровень адсутнічае.

Большая эфектыўнасць урокаў літаратурнага чытання назіраецца пры выкарыстанні матэрыялаў рэгіянальнага кампанента. Дзякуючы ведам, атрыманым на такіх ўроках, мае вучні неаднаразова прымалі ўдзел як у алімпіядах, так у раённых і абласных конкурсах грамадзянска-патрыятычнай накіраванасці (дадатак 8).

Таксама я прымала ўдзел у XV Рэспубліканскай выставе навукова-метадычнай літаратуры і педагагічнага вопыту “Я – грамадзянін Беларусі” , дзе мая работа “Грамадзянска-патрыятычнае выхаванне малодшых школьнікаў” была адзначана дыпломам ІІІ ступені на абласным этапе. Мной распрацаваны сцэнарый фальклорнага свята “Кола года: беларусы гуляюць” (дадатак 9).У гэтым свяце ўдзельнічалі ўсе вучні нашай школы.

Аналіз вывучэння сваёй педагагічнай дзейнасці, а таксама дзейнасці вучняў паказаў, што выкарыстанне рэгіянальнага кампанента на ўроках літаратурнага чытання значна пашырае веды вучняў пра літаратурную спадчыну роднай зямлі, выхоўвае пачуццё гонару за свой народ, яго звычаі, традыцыі, вызывае цікавасць да вывучэння роднага краю.

**3. Заключэнне**

Выкарыстанне рэгіянальнага кампанента на ўроках навучання грамаце і літаратурнага чытання садзейнічае фарміраванню грамадзянска-патрыятычных якасцей малодшых школьнікаў.

Прымяненне матэрыялаў рэгіянальнага кампанента робіць урок цікавым і эфектыўным, што значна пашырае кругагляд дзяцей, знаёміць з творамі аўтараў Гомельшчыны, развівае самастойнасць і актыўнасць вучняў на ўроку, выхоўвае пачуццё любові як да сваёй краіны, так і да сваёй малой радзімы, да сваёй роднай мовы, да сваіх родных і блізкіх людзей, выпрацоўвае беражлівыя адносіны да прыроды.

Сваю сістэму работы па фарміраванні грамадзянска-патрыятычных якасцей малодшых школьнікаў магу прапанаваць калегам для выкарыстання на ўроках навучання грамаце і літаратурнага чытання, а таксама і педагогам Гомельскай вобласці, таму што тэма майго вопыту абмежавана звесткамі толькі гэтага рэгіёна.

На сённяшні момант у зборніку “Гомельская зямля – Радзіма твая і мая” змяшчаецца больш за 200 твораў аўтараў Гомельшчыны, у тым ліку і Ельскага раёна, і лічу неабходным работу па назапашванні і выкарыстанні матэрыялаў рэгіянальнага кампанента на ўроках навучання грамаце і літаратурнага чытання працягваць і далей.

**Спіс выкарыстаных крыніц**

**1.** Бабчанок, Р. Асалода: вершы / Р.Бабчанок. – Мінск: “Бонэм”, 2012.

**2.** Бабчанок, Р. Вяртанне: вершы / Р. Бабчанок. – Мінск: “Бонэм”, 2014

**3.** Буткевіч, В.У. На парозе грамадскага сталення: методыка арганізацыі грамадзянскага выхавання вучняў пачатковых класаў: вучэбна-метадычны дапаможнік. / В.У. Буткевіч, Н.Г. Ваніна, А.У. Талкачова. – Мінск: Выдавецтва “Пачатковая школа”, 2004.

**4.**Вучэбныя праграмы для ўстаноў агульнай сярэдняй адукацыі з беларускай мовай навучання. I – IV классы. Мінск., 2012.

**5.** Гаўрыловіч, У. Літаратурная Гомельшчына. Альманах Гомельскага абласнога аддзялення Г.А. “Саюз пісьменнікаў Беларусі”/ У.Гаўрыловіч. – Мазыр: КПУП “Калор”, 2009

**6.** Гаўрыловіч, У. Літаратурная Гомельшчына. Альманах Гомельскага абласнога аддзялення Г.А. “Саюз пісьменнікаў Беларусі”/ У.Гаўрыловіч. – Мазыр: КПУП “Калор”, 2014

**7.** Грышкевіч, І.К. Спадчыны маёй краіны: матэрыял для азнаямлення дзяцей з гісторыяй і культурай Беларусі.У дзвюх частках / склад. І.К.Грышкевіч. — Мазыр: Содействие, 2008.

**8.** Ельщина от А до Я – это Родина моя: учебное пособие для учащихся 1-4 классов учреждений, обеспечивающих получение общего среднего образования, с русским и белорусским языками обучения. Ельск, 2015.

**9.** Ліпскі, У. **Гомельская зямля — Радзіма твая і мая: Дзецям пра Гомельшчыну** / У. Ліпскі; мастак В.Дударэнка. — Мінск: Выдавецкі дом "Звязда", 2013.

**10.** Мацвеенка, У. Займальны родны алфавіт: вершы, загадкі, скорагаворкі: для малодшага школьнага узросту / У. Мацвеенка. — Мінск: Мастацкая літаратура, 2013.

**11.**Плотнікава, С.М. Пад небам Палесся / скл. С.М.Плотнікава. Адк. за вып. В.А. Сабко. – Гомель: ААТ “Полеспечать”, 2008.

**12.** Спутник букваря “Ельщина от А до Я – это Родина моя: учебное пособие для учащихся 1-4 классов учреждений, обеспечивающих получение общего среднего образования, с русским и белорусским языками обучения. Ельск, 2015.

**Дадатак 1**

**Тэма: Гук [д]. Літары Д, д.**

**Драбіна**

Па драбіне ўзлезці можна

I на дрэва, і на дах,

Толькі вельмі асцярожна,

Бо высока — проста жах!

*Яўген Калашнікаў*

**Загадкі**

Рук многа, а нага адна. *(Дрэва)*

*З народнага*

На дзве нагі пакладзены,

Радочкам перакладзены.

На апошнюю як стану –

Зверху яблыкі дастану. *(Драбіны)*

 *У.Мацвеенка*

**Скорагаворка**

Ды на гары дубочак,

Ды на гары зялёны,

Ды на тым дубочку,

Ды па чатыры лісточкі.

*З народнага*

**Прыказка**

Дрэва славіцца пладамі, а чалавек – рукамі.

**Дадатак 2**

**Фрагмент урока навучання грамаце ў 1 класе**

**Тэма: Сказ і слова. Складанне сказаў па малюнках**

**Мэта:** плануецца, што напрыканцы ўрока вучні будуць ведаць, што сказы складаюцца са слоў; будуць умець адрозніваць слова і сказ, выдзяляць слова са сказа, складаць сказы з трох і больш слоў па малюнках і суадносіць іх са схемамі.

**Задачы:** садзейнічаць развіццю ўмення адрозніваць слова і сказ, складаць сказы з трох і больш слоў па малюнку і суадносіць іх са схемамі; спрыяць узбагачэнню і пашырэнню слоўнікавага запасу вучняў на тэму “Мая сям’я”; ствараць умовы для абуджэння цікавасці вучняў да творчасці аўтараў-землякоў; фарміраваць пачуццё любові і павагі да сваіх родных і блізкіх.

**Этап:** **Вывучэнне новага матэрыялу. Праца па буквары, па сюжэтным малюнку “Мая сям’я”.**

* Што за палоскі змешчаны на старонцы буквара? (Схемы сказаў)
* Колькі слоў у кожным сказе? (Тры)
* Паглядзіце на малюнак з дзяўчынкай і складзіце сказ да першай схемы.

(Дзяўчынка чытае кнігу.)

* Назавіце першае слова. Другое. Трэцяе.
* Колькі слоў будзе ў другім сказе? (Тры)
* Назавіце яго. (Хлопчык палівае вазон.)
* Назавіце трэцяе слова. Другое. Першае.
* Пра каго яшчэ не расказалі? (Пра маму і бабулю.)
* Паглядзіце на малюнак, які змешчаны ў ніжнім правым вугле старонкі.

Што робіць мама? (Мама шые сукенку.)

* Чым займаецца бабуля? (Бабуля вяжа шалік.) Намалюйце схему гэтага

сказа. (Адзін вучань малюе на дошцы, астатнія ў пропісях.)

* Колькі слоў у сказе? (Тры.)
* А як зрабіць так, каб у сказе стала чатыры словы? (Дабавіць адно слова.)
* Які шалік вяжа бабуля? (Сіні, доўгі, новы.)
* Дамалюйце схему гэтага сказа. Што мы зрабілі са сказам? (Дапоўнілі яго

новым словам.)

* Паглядзіце на малюнак у цэнтры старонкі. Давайце складзём апавяданне

па малюнку. (Апавяданне састаўляецца з дапамогай настаўніка: настаўнік

пачынае сказ, вучні працягваюць.)

* Як можна назваць такую сям’ю? (Дружная сям’я.)
* А зараз паслухайце верш нашай зямлячкі Ганны Атрошчанка, якая

раскажа пра сям’ю суседскага хлопчыка.

**Вялікая сям’я**

У суседа Януся

Велізарная сям’я!

Ёсць матуля, цётка Маша,

Шчэ й бабуля – радасць наша!

Два браты, сястра і тата…

Бачыце, як іх багата!

Мы ж забылі пра сабаку,

Ды пра Мурку-небараку!

*Ганна Атрошчанка*

* Чаму верш так называецца ? Назавіце членаў сям’і ? Як завуць

суседскага хлопчыка?

* А мы можам сказаць, што гэта дружная, добразычлівая сям’я? Чаму?
* А як аўтар называе бабулю? (Радасць наша.)
* Што гэта значыць? (Бабуля ўсіх радуе. Яе ўсе вельмі любяць.)
* А ці любіце вы сваю бабулю? (Так.)
* Значыць бабуля якая? (Любімая.)
* Якім новым словам можна дапоўніць сказ пра бабулю, які мы склалі

раней да нашага малюнка? (Любімая.)

* Які сказ атрымаўся? (Любімая бабуля вяжа сіні шалік.)
* Дамалюйце схему гэтага сказа. Колькі слоў атрымалася ў сказе? (Пяць.)
* А ці можаце вы сказаць, што ў вас дружная сям’я? (Адказы вучняў.)
* Якія абавязкі ў вас у сям’і? Як вы дапамагаеце дома? Як вы адносіцеся да

сваіх родных і блізкіх?

* Сапраўдны беларус павінен паважаць сваіх родных і блізкіх, сваю сям’ю,

любіць сваю Радзіму, свой край, родны дом.

**Дадатак 3**

**Фрагмент урока навучання грамаце ў 1 класе**

**Тэма: Гукі [м], [м′]. Літары М, м**

**Мэта:** плануецца, што напрыканцы ўрока вучні будуць ведаць гукі [м], [м′] і літару, якой яны абазначаюцца; умець адрозніваць гукі [м], [м′] і літары М, м;

складаць апавяданне па сюжэтным малюнку.

**Задачы:** садзейнічаць развіццю ўмення адрозніваць гукі [м], [м′] і літары М, м; ствараць умовы для замацавання вывучаных літар; спрыяць узбагачэнню і пашырэнню слоўнікавага запасу вучняў на тэму “Мой край”; ствараць умовы для абуджэння цікавасці вучняў да творчасці аўтараў-землякоў, выклікаць цікавасць да вывучэння гісторыі роднага краю; фарміраваць пачуццё любові да прыроды, сваёй вёскі.

**Абсталяванне:** прэзентацыя “Мая краіна, вобласць, раён, вёска Млынок”, замалёўкі вёскі, якія намалявалі былыя вучаніцы Ю.Раманава і К.Цалка.

**Этап:** **Вывучэнне новага матэрыялу.**

* Наша Радзіма – Беларусь. У Беларусі шмат гарадоў. (Слайд 1 – карта Бе-

русі)

* Назавіце самы галоўны горад Беларусі. (Мінск – сталіца нашай рэспублікі.)
* Колькі абласцей у нашай краіне? (Шэсць – паказваецца на карце)
* У якой вобласці жывём мы? Назавіце абласны цэнтр. (Гомельская

вобласць, г. Гомель. Слайд 2 – карта Гомельскай вобласці)

* У Гомельскай вобласці таксама шмат гарадоў і раёнаў. У якім раёне жы-

вём мы з вамі? ( У Ельскім раёне, а раённы цэнтр – Ельск. Слайд 3 – карта Ельскага раёна)

* А як называецца вёска, у якой жывяце вы? (Млынок – паказваю на карце)
* Што вы мне можаце расказаць пра сваю вёску? (Адказы дзяцей)
* Тое месца , дзе вы нарадзіліся, называецца малая радзіма. І ваша малая

радзіма – вёска Млынок. Паслухайце верш пра вашы родныя мясціны, што напісала жыхарка в. Млынок І.Траццяк, якую вы добра ведаеце.

Чытанне верша настаўнікам.

О, мой Млынок, мая радзіма,

Цябе люблю я нездарма.

Тут нарадзіліся ўсе продкі:

Бабуля, маці і сястра.

Я тут пайшла калісьці ў школу,

Шмат ведаў тут я набыла

Пра родны край, куточак мілы.

Млынок люблю я нездарма.

 (Слайды 4 – 6 – краявіды вёскі)

* Дзе нарадзілася І.Траццяк? Ці любіць яна сваю вёску – малую радзіму?

Як вы здагадаліся?

* Тут нарадзіліся і вы, вы тут жывяце, для вас тут усё роднае. І ўсё гэта

трэба не толькі любіць, але і берагчы.

* Ці пазналі вы гэтыя мясціны? (Паказваю замалёўкі вёскі, якія намалява-

лі былыя вучні нашай школы: Ю.Раманава і К.Цалка)

* Адкажыце, як называецца ваша вёска? (Млынок)
* Які першы гук чуеце ў гэтым слове? ([м]) Дайце яму характарыстыку.

(Зычны, цвёрды, звонкі). Пакажыце схему гэтага гука. (Настаўнікам коратка апісваеца артыкуляцыя гука)

* А ці ведаеце вы адкуль пайшла назва вёскі Млынок? (Даўным-даўно каля

паселішча на беразе невялічкай рэчкі стаяў млын, у якім малолі зерне. Пазней і паселішча, і рэчку назвалі Млынок. Вось так.) (Слайд 7 – млын каля рэчкі)

* У Ельскім раёне яшчэ ёсць вёскі з цікавамі назвамі. Адна з іх –

Мядзведнае. Кажуць, калісь тут вадзілася шмат мядзведзяў, таму і назву такую вёска атрымала. (Слайд 8 – мядзведзь)

* Які першы гук чуеце ў слове мядзведзь? ([м′].) Дайце яму характарыстыку.

(Зычны, мяккі, звонкі). Пакажыце схему гэтага гука.

**Адпрацоўка вымаўлення гукаў [м], [м′].**

Завучванне скорагаворкі:

Мой мядзведзік мае моду

Перад сном паесці мёду. (Слайд 9 – медзведзяня)

**Пытанні і заданні да верша** : Пра каго гаворыцца ў вершы ? Як

вы думаеце, адкуль наша медзведзянятка, з якой вёскі? (Мядзведнае.) Чым любіць ласавацца медзведзяня? Якія словы ў вершы рыфмуюцца? (Моду – мёду) Якія першыя гукі ў гэтых словах? Вымавім іх разам некалькі разоў. Знайдзіце ў буквары літары М, м. (Слайд 9 – літары М, м) Складзіце літару з палачак, надрукуйце яе на дошцы.

**Складанне апавядання па сюжэтным малюнку (пра вёску)**

**Дадатак 4**

**Фрагмент урока літаратурнага чытання ў 2 класе**

**Тэма: М.Хведаровіч “Снягір”**

**Мэта:** плануецца, што напрыканцы ўрока вучні будуць ведаць прозвішчы аўтараў, назвы і змест вершаў; умець чытаць правільна, бегла, асэнсавана, выразна; працаваць з творам: знаходзіць апісанні, вусна маляваць карціну па ўяўленні.

**Задачы:** спрыяць фарміраванню ў вучняў навыку правільнага, беглага, свядомага, выразнага чытання; ствараць умовы для развіцця ўяўлення, эмацыянальнага ўспрымання твора; узбагачэння і пашырэння слоўнікавага запасу; для фарміравання ўменняў працы з творам, развіцця вобразнасці маўлення, адвольнай увагі; ствараць умовы для абуджэння цікавасці вучняў да творчасці аўтараў-землякоў; садзейнічаць выхаванню пачуцця любові да прыроды, клапатлівых адносін да птушак.

**Абсталяванне:** прэзентацыя “Снягір”

**Этап: Уводзіны ў тэму і падрыхтоўка да ўспрыняцця твора**

* Успомніце, які раздзел мы зараз вывучаем? (“Зноў да нас прыйшла зіма”)
* Такім чынам, мы працягваем крочыць па краіне “Зіма”, назіраць за

зменамі, якія адбываюцца ў прыродзе, у нашым родным краі ў гэтую пару года. І сёння раніцай я атрымала ліст, а ад каго не ведаю. Паглядзіце самі: намалявана дрэўца, а каля яго нейкія чырвоныя плямкі, нібы ліхтарыкі, і напісана штосьці не па-нашаму – «дзьжю-дзьжю». Нічога не разумею.

* А ведаеце, я, напэўна, здагадалася. А вы? А вось вам разабрацца ў гэтым

дапаможа наш стары-знаёмы аўтар-зямляк з Гомеля Яўген Калашнікаў. Паслухайце, калі ласка, што ён вам раскажа.

Чытанне верша настаўнікам.

Снегіры

Пасярод зімы аднойчы

Зірк на дрэва ў двары —

I ажно заплюшчыў вочы —

Ззяюць цуда-ліхтары!

Мо, то яблыкі паспелі?

Не! На дрэве ўгары

Прыляцелі і паселі

На зімоўку снегіры.

Аксамітам шапкі ззяюць,

Спінкі шэрыя з блакітам,

Грудкі полымем палаюць,

I сваё «дзьжю-дзьжю» спяваюць,

Кожны год у зімовы час

З летняй поўначы, здалёку,

Снегіры ляцяць да нас,

Бо яны не любяць спёку.

Не баіцца ён, здаецца,

Ні марозу, ні пургі...

Снегіром таму завецца,

Шчэ ў народзе клічуць «гіль».

Корм яго ў час зімовы

Той жа, што і вераб’іны,

А ласунак снегуровы —

Гэта ягады рабіны.

*Яўген Калашнікаў*

* Дык вы здагадаліся, што за чырвоныя плямкі-ліхтарыкі былі ў лісце?

Хто гэта? (Снегіры) ?(Прэзентацыя “Снягір”, слайд 1)

* Па якіх прыкметах вы вызначылі, што гэта снегіры?
* А што за такое «дзьжю-дзьжю»? (Так спяваюць снегіры.)
* Што значыць “аксамітам шапкі ззяюць”? (аксаміт – шаўковая тканіна з

кароткім густым ворсам, аксамітам шапкі ззяюць – пер’е на галоўцы пераліваецца рознымі адценнямі колеру.)

* Як яшчэ ў народзе называюць снегіра? (Гіль)
* Чым харчуюцца снегіры? Ці трэба падкормліваць птушак зімой?
* Як вы думаеце, пра каго пойдзе гаворка на нашым уроку? (Пра снегіра.)
* Правільна, і пазнаёмімся мы з вамі з вершам Міколы Хведаровіча, які так

і называецца “Снягір”, а таксама даведаемся, ці падобныя снегіры адзін на аднаго ў абодвух вершах...

**Дадатак 5**

**Фрагмент урока літаратурнага чытання ў 2 класе**

 **Тэма:** Ф. Рамашка “Пацеркі на снезе”

**Мэта:** плануецца, што напрыканцы ўрока вучні будуць ведаць прозвішча аўтара, назву і змест твора; умець: арыентавацца ў змесце твора па пытаннях; высвятляць галоўную думку твора, вылучаць са зместу вобразныя словы і выразы; дзяліць тэкст на часткі, падбіраць да іх загалоўкі, пераказваць; чытаць правільна, бегла, асэнсавана, выразна.

**Задачы:** садзейнічаць выпрацоўцы правільнага, беглага, асэнсаванага, выразнага чытання, развіццю вуснага маўлення, узбагачэнню слоўнікавага запасу; ствараць умовы для развіцця ўменняў працы з празаічным творам; для абуджэння цікавасці вучняў да творчасці аўтараў-землякоў; фарміраваць пачуццё беражлівых адносін, любові да прыроды.

**Этап: Актуалізацыя ведаў і праверкі дамашняга задання.**

А) Тэст па вершах М.Хведаровіча “Снягір” і Я.Калашнікава “Снегіры”.

1. Хто напісаў верш “Снягір”?
* Уладзімр Ягоўдзік
* **Мікола Хведаровіч**
* Яўген Калашнікаў
1. Здагадайцеся, пра якіх птушак гаворыцца ў вершы Я.Калашнікава?
* Пра вераб’ёў
* Пра сінічак
* **Пра снегіроў**
1. Адзначце правільны колер, які адпавядае словам з верша М.Хведаро-

віча “Снягір” “як макаў цвет цвіце” і словам з верша Я.Калашнікава “Снегіры” “ мо, то яблыкі паспелі”.

* **Чырвоны**
* Жоўты
* Шэры
1. Пра які “ласунак снегуровы ў час зімовы” напісана ў вершы

Я.Калашнікава “Снегіры”?

* **Ягады рабіны**
* Ягады суніцы
* Ягады маліны
1. Вызначце настрой снегіроў у абодвух вершах.
* Сумны
* **Вясёлы**
* Незадаволены

Б) Выразнае чытанне верша М.Хведаровіча “Снягір”

**Дадатак 6**

**Фрагмент урока літаратурнага чытання ў 3 класе**

**Тэма:** Э.Агняцвет “Маме”

**Мэта:** плануецца, што напрыканцы ўрока вучні будуць ведаць прозвішчы аўтараў, назву і змест твораў; умець: выразна чытаць верш, захоўваючы тэмп і тон чытання ў залежнасці ад эмацыянальнага настрою твора; высвятляць галоўную думку твора, выказваць уласныя адносіны да зместу твора.

**Задачы:** садзейнічаць удасканаленню навыку чытання: правільнасці, бегласці, асэнсаванасці, выразнасці; развіццю маўлення, узбагачэнню слоўнікавага запасу, вобразнага мыслення, адвольнай увагі; ствараць умовы для абуджэння цікавасці вучняў да творчасці аўтараў-землякоў; фарміраваць пачуццё любові да самага дарагога чалавека – матулі.

**Абсталяванне:** прэзентацыя “Матуля – самы родны чалавек”, фотаздымкі, на якіх мамы і дзеці ў розныя перыяды жыцця.

**Этап: Творчая праца.**

* А зараз заплюшчыце вочы. Уявіце сабе, што вы спіце і бачыце цікавы сон

І раптам аднекуль даносіцца мамін голас: “Добрай раніцы, дачушка (сынок)! Пара прачынацца і збірацца ў школу”. Вы расплюшчваеце вочы. Каго вы бачыце? Канешне ж, сваю матулю з ласкавай усмешкай на твары, якая цалуе вас і гладзіць сваімі пяшчотнымі рукамі па галоўцы. Паслухайце, як у сваім вершы пра маміны рукі сказаў наш зямляк Паўлюк Прануза.

Чытанне верша настаўнікам.

 Маміны рукі

Маміны рукі самыя лепшыя:

Няньчылі, гушкалі, лашчылі першыя,

Маміны рукі самыя добрыя,

Маміны рукі самыя шчодрыя.

Маміны рукі дужа руплівыя,

Маміны рукі заўсёды цярплівыя.

Маміны рукі самыя ветлыя,

Маміны рукі самыя светлыя.

*П.Прануза*

* Ці спадабаўся вам верш? Чым?
* Давайце скажам па аднаму сказу пра сваю маці, пра адносіны да яе. Я

пачну, а вы працягніце.

* Мама – гэта самае святое на зямлі, з яе пачынаецца жыццё.
* Мама для мяне – самы дарагі чалавек на свеце.
* У маёй мамы самыя добрыя і пяшчотныя рукі.
* Без мамы немагчыма ўявіць родную хату.
* Я берагу, шаную і люблю сваю маці, бо пакуль яна побач, добра мне, майму брату, маёй сястры і майму тату. І г.д.

 **Дадатак 7**

**Фрагмент урока літаратурнага чытання ў 4 класе**

**Тэма:** С.Аляксееў “Хатынь”

**Мэта:** плануецца, што напрыканцы ўрока вучні будуць ведаць прозвішчы аўтараў, назвы і змест твораў; умець: выразна чытаць апавяданне па сэнсава закончаных урыўках, вызначаць, якія пачуцці і з якой інтанацыяй неабходна выказаць у час чытання; працаваць з творам: выяўляць аўтарскія адносіны да героя, знаходзіць словы, якія перадаюць настрой і пачуцці аўтара, суадносіць іх з уласнымі ўражаннямі, вызначаць галоўную думку твора.

**Задачы:** садзейнічаць авалодванню сродкамі выразнага чытання, развіццю вуснага маўлення, вобразнага мыслення, узбагачэнню слоўнікавага запасу, адвольнай увагі; ствараць умовы для абуджэння цікавасці вучняў да творчасці аўтараў-землякоў, разумення і ўстанаўлення сугучнасці галоўнай думкі абодвух твораў; фарміраваць патрыятычныя пачуцці, спагадлівасць, смеласць і клапатлівыя адносіны да ветэранаў.

**Абсталяванне:** прэзентацыя “Сёстры Хатыні: Ельскі раён - Забалоцце, Копанка, Круглае.”

**Этап абагульнення прачытанага**

* Якая галоўная думка твора С.Аляксеева “Хатынь”? (На беларускай зямлі

шмат вёсак, падобных да Хатыні.)

* А ці ведаеце вы такія вёскі? Паслухайце апавяданне У. Ліпскага “Сёстры

Хатыні”, якое было запісана з успамінаў былой жыхаркі вёскі Круглае Ельскага раёна.

**Сёстры Хатыні**

На Ельшчыне былі вёскі Забалоцце, Копанка, Круглае.

Чаму былі? Чаму іх няма?

Прыслухаемся да ўспамінаў Раісы Садольскай, былой жыхаркі вёскі Круглае:

«Раніцай, гадзін каля шасці, калі многія яшчэ спалі, прыехалі ў вёску карнікі. Выгналі ўсіх на вуліцу, палічылі нас. Потым пачалі заганяць у хаты. Я са сваімі маленькімі (дзяўчынцы - год, хлопчыку - тры) трапіла ў чацвёртую хату. Пачалі па нас страляць. Куля трапіла ў дачушку, якую я трымала на руках. Паранілі і мяне. Упала, страціла прытомнасць... Немцы падпалілі хаты. На мне ўжо гарэла вопратка. Неяк выпаўзла на агарод, хапаючы губамі расу. 3 апёкамі, абадраная ўся, прыпаўзла да рэчкі. Убачылі мяне партызаны, пачалі ратаваць...»

У той дзень, 18 ліпеня 1942 года, фашысцкія карнікі спалілі многія вёскі Ельшчыны. У Забалоцці разам з вёскай загубілі 167 жыхароў, у Копанцы - 186 жыхароў, у Круглым - 41 жыхара. Гэтыя вёскі не адрадзіліся. Яны ўвекавечаны ў мемарыяльным комплексе «Хатынь». Калі будзеце там, прыслухайцеся да трывожных званоў спаленых вёсак ды ўпусціце ў сваё сэрца наказ мёртвых да жывых, напісаны на Вянку памяці: «Людзі добрыя, помніце: мы любілі жыццё, і Радзіму нашу, і Вас, дарагія. Мы згарэлі жывымі ў агні. Наша просьба да ўсіх: хай жалоба і смутак абернуцца ў мужнасць і сілу, каб змаглі ўвекавечыць Вы мір і спакой на Зямлі. Каб нідзе і ніколі ў віхуры пажараў жыццё не ўмірала».

* Якія пачуцці выклікала ў вас апавяданне?
* Пра якія падзеі ўспамінае былая жыхарка вёскі Круглае? (18 ліпеня 1942

года фашысцкія карнікі спалілі многія вёскі Ельшчыны.)

* Пра якія іменна вёскі Ельскага раёна гаворыцца ў апавяданні?

(Забалоцце, Копанка, Круглае.)

* Ці адрадзіліся гэтыя вёскі пасля страшных падзей? (Не. Яны ўвекавечаны

ў мемарыяльным комплексе «Хатынь».)

* Чаму апавяданне называецца “Сёстры Хатыні”? (У вёсках Ельскага раёна

адбываліся падзеі, падобныя да Хатыні.)

* Устанавіце сугучнасць галоўнай думкі абодвух твораў, ці адпавядаюць

яны адна адной? (Так)

* Які вывад можна зрабіць? (На беларускай зямлі шмат вёсак, падобных

да Хатыні.)

* Да чаго заклікае аўтар апавядання? (Калі будзем у Хатыні, прыслухацца

да трывожных званоў спаленых вёсак, упусціць у сваё сэрца наказ мёртвых да жывых, напісаны на Вянку памяці: «Людзі добрыя, помніце: мы любілі жыццё, і Радзіму нашу, і Вас, дарагія. Мы згарэлі жывымі ў агні. Наша просьба да ўсіх: хай жалоба і смутак абернуцца ў мужнасць і сілу, каб змаглі ўвекавечыць Вы мір і спакой на Зямлі. Каб нідзе і ніколі ў віхуры пажараў жыццё не ўмірала».) (Слайд – Вянок памяці з надпісам)

**Дадатак 8**

Абласны фестываль-конкурс “Грамадзянска-патрыятычнае выхаванне: рэгіянальны кампанент”. Каманда – фіналіст.

**Дадатак 9**

Спадчына. Кола года: беларусы гуляюць. Фальклорнае свята / С.У.Міронава // Пачатковая школа. – 2015. – № 10.